b'\n_START_ARTICLE_\nAigues-Mortes\n_START_SECTION_\nGeografija\n_START_PARAGRAPH_\nKraj le\xc5\xbei v pokrajini Camargue ob vodnem kanalu Rona S\xc3\xa8te, 35\xc2\xa0km jugozahodno od N\xc3\xaemesa. Od sredozemske obale ga lo\xc4\x8duje ve\xc4\x8d slanih jezer Petite Camargueja - \xc3\xa9tang de la Ville, \xc3\xa9tang du Roi, \xc3\xa9tang des Ca\xc3\xaftives. Jugozahodno od kraja, znotraj ob\xc4\x8dine Le Grau-du-Roi, se nahaja pristani\xc5\xa1\xc4\x8de Port Camargue.\n_START_SECTION_\nUprava\n_START_PARAGRAPH_\nAigues-Mortes je sede\xc5\xbe istoimenskega kantona, v katerega sta poleg njegove vklju\xc4\x8deni \xc5\xa1e ob\xc4\x8dini Le Grau-du-Roi in Saint-Laurent-d\'Aigouze z 19.225 prebivalci._NEWLINE_Kanton Aigues-Mortes je sestavni del okro\xc5\xbeja N\xc3\xaemes.\n_START_SECTION_\nZgodovina\n_START_PARAGRAPH_\nUstanovitev mesta se pripisuje rimskemu generalu in dr\xc5\xbeavniku Mariju okoli leta 102 pred na\xc5\xa1im \xc5\xa1tetjem; prvi znani zapis kraja "Ayga Mortas" (mrtve vode) sega v 10. stoletje._NEWLINE_V 13. stoletju je bilo pod francoskim kraljem Ludvikom IX. obnovljeno tedaj edino pristani\xc5\xa1\xc4\x8de na francoski sredozemski obali, izhodi\xc5\xa1\xc4\x8de sedme (1248) in osme kri\xc5\xbearske odprave (1270)_NEWLINE_1.650 metrov dolgo mestno obzidje je bilo zgrajeno v dveh fazah, prvi v \xc4\x8dasu vladavine Filipa III., drugi pa v \xc4\x8dasu njegovega naslednika Filipa IV.. Stolp Constance s \xc5\xa1est metrov debelo steno in spiralnim stopni\xc5\xa1\xc4\x8dem je edini ostanek nekdanjega gradu Ludvika IX., zgrajen sredi 13. stoletja._NEWLINE_Od 1575 do 1622 je bil Aigues-Mortes eno od osmih varnih zato\xc4\x8di\xc5\xa1\xc4\x8d dodeljenih protestantom. Preklic Nantskega edikta leta 1685 je povzro\xc4\x8dil hudo zatiranje vere, zaznamovano v Languedocu in Sevenih v zgodnjem 18. stoletju s kamisardsko vstajo. V tem \xc4\x8dasu so stolpi, vklju\xc4\x8dno s stolpom Constance slu\xc5\xbeili kot zapor za hugenote, ki se niso hoteli spreobrniti v katoli\xc5\xa1ko vero. Leta 1703 je Abraham Mazel, vodja kamisardov, uspel pobegniti skupaj s \xc5\xa1estnajstimi zaporniki._NEWLINE_Leta 1893 je v kraju izbruhnil spopad med Francozi in Italijani, ki so delali v solinah. Masaker pri Aigues-Mortesu se je kon\xc4\x8dal z uradno devetimi smrtnimi \xc5\xbertvami med italijanskimi delavci in ve\xc4\x8d sto ranjenimi v etni\xc4\x8dnem nasilju.'